### NN 139/2022 (30.11.2022.), Naredba o poduzimanju mjera za sprječavanje širenja i suzbijanje azijske strizibube – Anoplophora chinensis (forster 1771 )

Ministarstvo poljoprivrede

2093

Na temelju članka 7. stavka 4. Zakona o biljnom zdravstvu (»Narodne novine«, br. 127/19 i 83/22) te članka 40. stavka 2. Zakona o sustavu državne uprave (»Narodne novine«, br. 66/19), ministrica poljoprivrede, uz prethodnu suglasnost glavnog državnog inspektora, donosi

NAREDBU

O PODUZIMANJU MJERA ZA SPRJEČAVANJE ŠIRENJA I SUZBIJANJE AZIJSKE STRIZIBUBE –
 Anoplophora chinensis (FORSTER 1771)

Sadržaj

Članak 1.

Ovom se Naredbom propisuju mjere za sprječavanje širenja i suzbijanje azijske strizibube Anoplophora chinensis (Forster 1771) (u daljnjem tekstu: azijska strizibuba) i način njihove provedbe, obveze specijaliziranih subjekata i nadležnih tijela te način osiguravanja sredstava za provedbu mjera.

Pojmovi

Članak 2.

(1) Pojmovi koji se upotrebljavaju u ovoj Naredbi imaju sljedeća značenja:

1. Demarkirano područje je područje koje se sastoji od zaraženog područja polumjera od 100 m od mjesta na kojem je utvrđena prisutnost azijske strizibube i sigurnosnog područja širine 2 km računajući od granice zaraženog područja

2. Navedeno bilje je bilje definirano člankom 2. točkom 2. Provedbene uredbe Komisije (EU) 2022/2095 оd 28. listopada 2022. o utvrđivanju mjera za sprečavanje unošenja organizma Anoplophora chinensis (Forster) na područje Unije, njegova udomaćivanja i širenja unutar područja Unije te o stavljanju izvan snage Odluke 2012/138/EU (u daljnjem tekstu: Provedbena uredba Komisije (EU) br. 2022/2095)

3. Obveznici su specijalizirani subjekti u smislu članka 2. točke 9. Uredbe (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23. 11. 2016.) (u daljnjem tekstu Uredba (EU) br. 2016/2031) te osobe koje nisu specijalizirani subjekti, u smislu članka 4. stavka 1. točke 4. Zakona o biljnom zdravstvu (»Narodne novine«, br. 127/19 i 83/22) (u daljnjem tekstu: Zakon) a u čijem je posjedu navedeno bilje.

(2) Ostali pojmovi koji se koriste u ovoj Naredbi imaju jednako značenje kao pojmovi u Zakonu i u Provedbenoj uredbi Komisije (EU) br. 2022/2095.

(3) Izrazi koji se koriste u ovoj Naredbi, a imaju rodno značenje, odnose se jednako na muški i ženski rod.

Provedba mjera u demarkiranim područjima

Članak 3.

(1) Mjere iskorjenjivanja i mjere za obuzdavanja širenja u demarkiranim područjima provode se na navedenom bilju u skladu s člankom 8. stavkom 1. i člankom 9. stavkom 1. Provedbene uredbe Komisije (EU) br. 2022/2095.

(2) Obveznici su dužni provoditi mjere sprječavanja širenja i suzbijanja azijske strizibube.

(3) Iznimno od stavka 2. ovoga članka, mjere sprječavanja širenja i suzbijanja azijske strizibube može organizirati i provesti i jedinica lokalne samouprave na čijem se području nalazi navedeno bilje u posjedu obveznika, uz prethodno pribavljenu pisanu suglasnost obveznika, prema predlošku iz Priloga ove Naredbe, koji je njezin sastavni dio.

(4) Ministarstvo nadležno za poljoprivredu uz suglasnost nadležnog tijela iz članka 5. stavka 1. točke 2. i stručno mišljenje nadležnih tijela iz članka 5. stavka 1. točaka 3. i 4. Zakona može donijeti Odluku i o drugačijoj provedbi mjera, u skladu sa člankom 8. stavkom 2. Provedbene uredbe Komisije (EU) br. 2022/2095.

(5) Odluka iz stavka 4. ovoga članka treba sadržavati najmanje sljedeće:

1. podatke o navedenom bilju koje se neće sjeći i to:

– o broju i vrsti navedenog bilja

– nazivu katastarske općine i

– broju katastarske čestice, a prema potrebi i pobliži podaci o točnoj lokaciji (adresa, koordinate, opis lokacije) na kojoj se nalazi to navedeno bilje

2. plan obavljanja pojedinačnih pregleda svog navedenog bilja koje se neće sjeći, a koje će provoditi nadležna tijela iz članka 5. stavka 1. točaka 2., 3. i 4. Zakona, radi otkrivanja bilo kakvih znakova zaraze

3. plan provedbe mjera za sprječavanje bilo kakvog mogućeg širenja azijske strizibube s tog bilja

4. način financiranja provedbe mjera.

Provedba mjera izvan demarkiranih područja

Članak 4.

U slučaju da se laboratorijskom analizom potvrdi prisutnost azijske strizibube izvan demarkiranog područja fitosanitarni ili šumarski će inspektor rješenjem narediti provođenje mjera za iskorjenjivanje u skladu sa člankom 21. stavkom 1. točkom 5. te stavkom 2. istog članka Zakona.

Akcijski plan

Članak 5.

(1) Ministar nadležan za poljoprivredu donosi Akcijski plan za sprječavanje širenja i suzbijanje azijske strizibube, Anoplophora chinensis (Forster 1771) (u daljnjem tekstu: Akcijski plan), u suradnji s drugim tijelima državne uprave, drugim nadležnim tijelima, stručnim institucijama te pravnim osobama koje imaju javne ovlasti.

(2) Akcijskim planom određuju se aktivnosti koje treba poduzeti radi provedbe Provedbene uredbe Komisije (EU) br. 2022/2095 i ove Naredbe, nositelji i provoditelji Akcijskog plana te rokovi provedbe aktivnosti.

(3) U slučaju potrebe, ministar nadležan za poljoprivredu donosi izmjene i dopune Akcijskog plana.

Troškovi i financiranje

Članak 6.

(1) Troškove provedbe fitosanitarnih mjera iz članaka 3. i 4. ove Naredbe snose obveznici.

(2) Iznimno od stavka 1. ovoga članka, sredstva za provedbu mjera propisanih člankom 3. stavcima 1. i 3. te člankom 4. ove Naredbe, osiguravaju se i u Državnom proračunu Republike Hrvatske (u daljnjem tekstu: Državni proračun) za potrebe sufinanciranja provedbe mjera.

(3) Sredstva iz stavka 2. ovoga članka uplaćuju se jedinicama lokalne samouprave na demarkiranom području na temelju ugovora o provedbi i sufinanciranju mjera sprječavanja širenja i suzbijanja azijske strizibube, sklopljenog između ministarstva nadležnog za poljoprivredu i jedinice lokalne samouprave.

(4) Sredstva iz stavka 2. ovoga članka uplaćuju se jedinicama lokalne samouprave u skladu s izvješćem o provedenim/obavljenim mjerama, iz članka 3. stavaka 1. i 3. te članka 4. ove Naredbe, koje ministarstvu nadležnom za poljoprivredu dostavlja jedinica lokalne samouprave.

(5) Nadzor nad utrošenim financijskim sredstvima iz stavka 3. ovoga članka obavlja Povjerenstvo za nadzor sufinanciranja mjera sprječavanja širenja i suzbijanja azijske strizibube (u daljnjem tekstu: Povjerenstvo).

(6) Na temelju zaključka Povjerenstva iz stavka 5. ovoga članka, ministarstvo nadležno za poljoprivredu vrši uplatu financijskih sredstava iz Državnog proračuna jedinicama lokalne samouprave s kojom je ministarstvo nadležno za poljoprivredu sklopilo predmetni ugovor.

(7) Sredstva za provedbu mjera iz stavka 2. ovoga članka osigurana su u Državnom proračunu za 2022. godinu i projekcijama za 2023. godinu u okviru razdjela 060 Ministarstva poljoprivrede, proračunske glave 06005, aktivnost A401098 Provedba hitnih fitosanitarnih mjera.

Stupanje na snagu

Članak 7.

Ova Naredba stupa na snagu osmoga dana od objave u »Narodnim novinama«, a ostaje na snazi do 31. prosinca 2023. godine.

Klasa: 320-20/22-01/11

Urbroj: 525-06/164-22-28

Zagreb, 21. studenoga 2022.

Ministrica poljoprivrede
 Marija Vučković, v. r.

PRILOG

SUGLASNOST OBVEZNIKA

|  |
| --- |
| IZJAVA O SUGLASNOSTI OBVEZNIKA |

Budući da se na zemljištu u mojem vlasništvu/posjedu/najmu označenom kao k.č.br. \_\_\_\_\_\_\_\_\_\_ k.o. \_\_\_\_\_\_\_\_\_\_\_\_ Zemljišnoknjižnog odjela \_\_\_\_\_\_\_\_\_\_\_ u demarkiranom području nalazi navedeno bilje u smislu ove Naredbe, radi provođenja mjera sprječavanja širenja i suzbijanja azijske strizibube u skladu sa Zakonom o biljnom zdravstvu (»Narodne novine«, br. 127/19 i 83/22) svojim potpisom potvrđujem da sam suglasan/suglasna s mjerama koje će na navedenom zemljištu provesti jedinica lokalne samouprave.

Vlasnik/posjednik/korisnik (ime, prezime/naziv pravne osobe i OIB)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa prebivališta/sjedišta vlasnika/posjednika/korisnika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis vlasnika/posjednika/korisnika

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis ovlaštene osobe (predstavnik JLS)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U \_\_\_\_\_\_\_\_\_\_\_\_\_\_\_\_\_\_ godine

Izvornik ove Izjave za sebe zadržava obveznik dok jedna kopija ostaje jedinici lokalne samouprave koja je provela mjeru i na čijem području se nalazi zemljište, a koja se dostavlja zajedno s ostalom dokumentacijom u ministarstvo nadležno za poljoprivredu, Povjerenstvu za nadzor sufinanciranja mjera sprječavanja širenja i suzbijanja azijske strizibube iz članka 6. stavka 5 ove Naredbe.